Hvernig á að telja lágspennudreifikerfi , strengi og fleiri virki , sbr. VL 6 ? Nánari lýsing : Í VL 6 Upplýsingagjöf rafveitna vegna innri og ytri skoðana raforkuvirkja er kveðið á um að gera skuli Mannvirkjastofnun grein fyrir fjölda virkja . Hvernig á að skilgreina hvað er eitt lágspennudreifikerfi eða strengur og hvernig á að ákveða fjölda slíkra virkja ? Rafveitunni er heimilt að skilgreina mörk á milli mismunandi lágspennudreifikerfi , háspennustrengja og fleiri virkja í samræmi við eigið skipulag á eftirliti með virkjum . Virki sem fer til úttektar , innri eða ytri , í eftirlitsskipulagi telst að öllu jöfnu eitt virki . Upptalning slíkra eininga myndar lista virkja sem telja má fjölda út frá . Úrtakshlutfall reiknast síðan út frá þessum grunni . Ekki skiptir máli hvort virkin eru mismunandi stór eða umfangsmikil , né er áskipuð sérstök aðferð til að greina á milli . Dæmi um skilgreiningu lágspennudreifikerfis er að ein slík eining sé dreifikerfi út frá dreifistöð . Annað dæmi er að lagnir í einu húsi myndi eitt lágspennudreifikerfi í virkjaskrá iðjuvers .